《度大屏诸山二十余里一无庐木而雨至忽有古藤一本覆若夏屋得息》
清代·王文诰

童山曾曾绝人境，十里五里鸣瀑泉。岩盩溪厔百盘险，经历九瀑乃在山之巅。

山巅湿云起蓬勃，风生两袖飞浓烟。大雨满空压头顶，滔滔奔响垂空天。

急呼避雨雨随至，鸦翻云阵挥雷鞭。冲雨过崖崖壁立，上有古藤一本势若罗修椽。

叶密结曾盖万根，攫石蚴蟉而盘旋。阴翳翠幄得神荫，石头枕是虚中眠。

白昼暝暝银海合，栩栩化作漆园之游仙。游仙亦在巫山台，为雨为云去复来。

天若有情风觉梦。断云零雨一吹开。

作者简介：（1764—?）清浙江仁和人，字纯生，号见大。曾独游皋亭诸山探梅，爱二松奇古，因号二松居士。善画，绘寻丈大幅尤兀傲有奇气。客粤三十年。工诗。尤深于史学，所撰《苏诗编注集成》，集以前注家之大成，并可订正《宋史》之误。有《韵山堂集》、《二松庵游草》。